Nous Hombers d’Arbois, sires de Malarée, et dame Oyde, sa fame, faisons savoir à touz... que, come nous aions eschangié à noble baron, saige et puissant, nostre bien amé signour Jeham de Chalon, signour d’Allay, et en nom de permutacion [et] d’eschange, por nous et por noz hoirs, aiens baillié, quité et delivré à nostre devantdit signor Jehan et à ses hoirs toutes les choses, les rentes, les fruit, les provenz, issues et possessions que nous aviens, deviens, poiens et deviens avoir es viles, es finaiges et es parrochaiges d’Orselle, de Roches, de Regne et de La Chapelle, ne es appendises d’icelles, en quelque maniere qu’elles s’estendent et soient nommées, prises et jugiés, pour toutes les choses, les fruit, les provenz, issues et possessions que lidiz nostre chier sires avoit, tenoit, pooit ou devoit avoir es viles, es finaiges et es parroches de Menay et de Viler-des-Templiers, ne es appendises d’icelles, c’est à savoir en homes, en tailles, en censes et en toutes autres choses, coment qu’elles soient nommées, prises ou jugiés, ensi come il est plus planierement contenuz en unes autres lettres que lidiz messire Jehans at de nos, seelées dou seel de la court de Besençon et dou seel de moy, Hombert, se les choses d’Orselle, de Roches, de Rainne et de La Chapelle et les appartenances d’ycelles, ensi come dessus est dit, ne valoient ou ne equipolloient de valour es choses de Menay et de Viler-des-Templiers, que lidiz nostre chiers sires nos a bailliez en eschange et en nom de permutacion, nous promettons loialment, par noz foy donées corporelment de nous et de un chascun de nous sus sainz evangiles et par sollempnel stipulacion par devant le notaire cy dessouz nommez, que nous, à regart de mons. Estene Giro et de un autre de la gent doudit nostre signour, proudomes, chavaliers ou autre home, baillerons et delivrerons audit nostre chier signour Jehan de nostre terre à plus près de L’Estoille, tant et de noz choses don il porroit avoir, chescune année, ce que les rentes et toutes les choses de Menay et de Viler-des-Templiers, que il nous a bailliez et delivrez en eschange et en nom de permutacion, vadroient plus, lesquex valours, les choses et les rentes toutes d’Orselle, de Roches, de Regne et de La Chapelle, et les choses que il nous a doné en eschange encontre ne vadroient. Item, nous, li devantdiz Hombers et Oyde, sa fame, confessons et cognissons par devant Bertolomet, notaire, cy dessouz nommé, come per devant le commandement et jurey de la court de Besençon, en lyu de venerable persone et discrete l’official de ladite court, et avons confessé et cogneu en verté que nous tenons purement et devons tenir en fei doudit nostre chier signour Jehan et de ses hoirs devons tenir, nous et nostre hoirs, toutes les choses, les rentes, les fruiz, les provenz, les yssues et les possessions que lidiz nostre chier sires nos a eschangié et en nom de permutacion baillié et delivré es viles de Menay et de Viler-des-Templiers, à ce que nos aviens ne poiens avoir es viles ne es appendises d’Orselle, de Roches, de Reynne et de La Chapelle, ensi come dessus est devisez, et ce qu’il nous delivreroit assi en eschange et en nom de permutacion, à regart doudit mons. Estene Girot, de Montagu, chevalier, et de un autre de sa genz, prodome, se les choses toutes que il nous a eschangiés et en nom de permutacion baillié ne valoient les choses que nous avons ensit eschangié, ensi come il est contenuz es lettres faites de nous et de lui; et de ce nous sumes entrez en son homaige lealment et li avons juré feauté. En tesmoignaige desquelx choses, nous avons fait metre le seal de moy, Hombert, en ces presentes lettres, et pour plus surtey des choses dessusdites avoir, nous avons requis honeste persone et discrete l’official de la court de Besençon par Bertolomet de Gy, clerc, notaire juré et comandement de la court dessusdite, qu’il vuille et dignoit metre le seal de ladite court en cex presentes lettres et en tesmoignaige de verité... Faites et données l’an Nostre Signour mil CC IIIIxx dix et sept, le lundi devant la saint Denis.